На основу члана 44. став 1. Закона о државним службеницима („Службени гласник РС”, бр. 79/05, 81/05 – исправка, 83/05 – исправка, 64/07, 67/07 – исправка, 116/08, 104/09, 99/14, 94/17, 95/18, 157/20, 142/22, 13/25 ‒ УС, 19/25 и 109/25) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 ‒ др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О РАЗВРСТАВАЊУ РАДНИХ МЕСТА И МЕРИЛИМА ЗА ОПИС РАДНИХ МЕСТА ДРЖАВНИХ СЛУЖБЕНИКА

Члан 1.

У Уредби о разврставању радних места и мерилима за опис радних места државних службеника („Службени гласник РС”, бр. 117/05, 108/08, 109/09, 95/10, 117/12, 84/14, 132/14, 28/15, 102/15, 113/15, 16/18, 2/19, 4/19, 26/19, 42/19, 56/21 и 63/24), у члану 7. став 3. речи: „млађи саветник,” бришу се.

Члан 2.

У члану 10. у алинеји петој, после речи: „специјалистичким струковним студијама,” додају се речи: „мастер струковним студијама,”, а реч: „седам” замењује се речју: „пет”.

Члан 3.

У члану 11. у алинеји петој, после речи: „специјалистичким струковним студијама,” додају се речи: „мастер струковним студијама,”, а речи: „пет година” замењују се речима: „три године”.

Члан 4.

Члан 12. мења се и гласи:

„Члан 12.

Да би радно место било разврстано у звање саветника, по правилу, треба на следећи начин да испуњава мерила:

- средњи и умерено висок ниво сложености послова - најчешће прецизно одређени, сложени послови у којима се примењују утврђене методе рада, поступци или стручне технике;

- средњи и умерено висок ниво самосталности у раду - самосталност у раду ограничена је повременим надзором руководиоца и помоћи руководиоца уз појединачна упутства и обраћање претпостављеном кад решавање сложених стручних проблема захтева додатно знање и искуство;

- средњи и умерено висок ниво одговорности - одговорност за правилну примену утврђених метода рада, поступака и стручних техника, што може да укључи одговорност за руковођење;

- средњи и умерено висок ниво учесталости пословне комуникације - контакти унутар и изван органа, чија је сврха пружање савета и прикупљање или размена битних информација;

- квалификације - стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама, односно на основним студијама у трајању од најмање четири године или специјалистичким студијама на факултету и најмање једну годину радног искуства у струци, односно три године радног искуства у струци за радна места руководилаца ужих унутрашњих јединица или најмање пет година радног стажа у државним органима.”

Члан 5.

Наслов изнад члана 13. и члан 13. бришу се.

Члан 6.

У члану 18. став 1. речи: „млађег саветника,” бришу се.

Члан 7.

У члану 33. став 2. после речи: „саветника” запета и речи: „млађег саветника” бришу се.

Члан 8.

Ова уредба ступа на снагу наредног дана од дана објављивања у „Службеном гласнику Републике Србије”, а примењује се од 1. јануара 2026. године.

05 Број: 110-14239/2025

У Београду, 26. децембра 2025. године

В Л А Д А

|  |  |
| --- | --- |
|  | ПРЕДСЕДНИК  проф. др Ђуро Мацут |